**Pranešimas žiniasklaidai**

2025 liepos 15 d.

**Negalią turintis rekordininkas G. Markevičius įveikė daugiau kaip 3000 km aplink Baltijos šalis**

**Taip lengviau: greitasis skaitymas**

|  |
| --- |
| * **Gintautas Markevičius per 40 dienų elektriniu triračiu nukeliavo daugiau kaip 3000 km aplink Baltijos šalis** * **Į rekordą pretenduojančioje kelionėje netrūko iššūkių – triračio gedimų, nuovargio ir išbandymų lietumi** * **Didžiausią įspūdį klaipėdiečiui paliko Estija dėl puikiai išvystytos dviračių infrastruktūros** * **G. Markevičius jau yra pasiekęs du rekordus, keliaudamas elektriniu triračiu Lietuvoje** |

**Lietuvos rekordininkas Gintautas Markevičius šiandien sėkmingai užbaigė dar vieną, į naują rekordą pretenduojančią kelionę. Beveik pusės kūno nevaldantis vyras elektriniu triračiu per 40 dienų įveikė daugiau kaip 3000 kilometrų aplink Baltijos šalis. Nors viso žygio metu netrūko iššūkių, klaipėdietis finišą pasiekė sveikas ir pakilios nuotaikos, rašoma pranešime žiniasklaidai.**

„Ši kelionė buvo pilna gyvybės – kupina džiaugsmo, skausmo, visokių emocijų. Iš vienos pusės, jau artėjant prie finišo darėsi liūdna, kad kelionė baigiasi. Kita vertus, džiaugiuosi pagaliau grįžęs namo, galėsiu išsimiegoti savo lovoje. Nepaisant visų sunkumų, kuriuos patyriau, šis žygis man buvo dar viena didelė šventė“, – džiaugėsi Gintautas Markevičius.

Birželio 6 d. Klaipėdoje startavęs vyras kelyje praleido beveik 40 dienų, kol elektriniu triračiu apvažiavo Lietuvą, Latviją ir Estiją. Prieš septynerius metus hemoraginį insultą patyręs G. Markevičius sunkiai valdo dešiniąją kūno pusę.

„Sveikiname Gintautą įveikus dar vieną įspūdingą kelionę, kuri pareikalavo išties nemažai jėgų ir užsispyrimo. Turima negalia ir vėl nesutrukdė siekti savo svajonių ir įrodyti sau bei kiekvienam mūsų, kad viskas įmanoma, kai labai to nori. Džiaugiamės galėję prisidėti prie šio žygio ir būti dar vieno unikalaus pasiekimo liudininkais“, – sako Arūnas Mickevičius, rekordininko kelionę remiančios „Bitė Lietuva“ generalinis direktorius. Jo vadovaujama bendrovė jau antrąsyk finansiškai prisideda prie G. Markevičiaus rekordo.

**Triračio gedimai kėlė iššūkių**

Iš pradžių G. Markevičius planavo įveikti beveik 4000 kilometrų atstumą, tačiau kelionės planus koregavo techniniai nesklandumai.

„Jau antrą kelionės dieną, būnant Latvijoje, sugedo elektrinė triračio dalis. Gedimas pasikartojo dar du kartus – teko remontuoti dviratį ir Rygoje, ir Taline. Laimei, likęs maršrutas apsiėjo be didesnių nuotykių. Jau grįžus į Lietuvą reikėjo tik pasitikrinti padangas, patrumpinti kabančią grandinę“, – pasakoja vyras, važinėjantis su specialiu, žmonėms su negalia pritaikytu elektriniu triračiu.

Vidutiniškai po 100 km per dieną įveikdavęs G. Markevičius keletą kartų viršijo savo paties limitą – per dieną numindavo ir po 140 km. O iki finišo likus kelioms dienoms per parą įveikė ir 165 kilometrus.

„Labai norėjau išvengti prognozuojamos audros ir, žinoma, greičiau grįžti namo“, – šypsosi vyras.

Paklaustas, kas buvo sunkiausia šioje kelionėje, klaipėdietis įvardija ne tik triračio gedimus, bet ir nuovargį. „Vis dėlto, net jeigu būčiau žinojęs, kas manęs laukia, vis tiek būčiau mynęs tokį atstumą. Aš esu laimingas, kad galiu judėti, keliauti, pamatyti nuostabius vaizdus“, – tikina Gintautas.

**Estija paliko didžiausią įspūdį**

Kelionės aplink Baltijos šalis metu G. Markevičius stengėsi ne tik nuvažiuoti į didesnius miestus, bet ir juos patyrinėti – skyrė laiko Rygos, Talino, Tartu, Kauno senamiesčiams, kėlėsi keltu į Saremos ir Hyjumos salas Estijoje.

„Estija paliko didžiausią įspūdį, išties ne veltui ją vadina tūkstančio salų šalimi. Maloniai stebino ne tik kraštovaizdis, bet ir tai, kad visur yra labai geri dviračių takai – net salose. Labai patogu ten keliauti. Latvijoje žavėjo žmonių nuoširdumas ir paprastumas“, – kelionės įspūdžiais dalijasi G. Markevičius.

Pasak jo, prasčiausi keliai yra Latvijoje, palyginti su Lietuva ir Estija. Skiriasi ir vairuotojų kultūra.

„Lietuvoje tik pusė vairuotojų yra geri – lenkdami gali pravažiuoti kone pro petį, dar ir paspaudžia garso signalą, neva jiems trukdau važiuodamas prisispaudęs prie kelkraščio. Estijoje vairuotojai mandagesni, labiau gerbia dviratininkus, gal tik kas penktas pasitaiko nemalonus. O Latvijoje blogi ir keliai, ir vairuotojai“, – vardija klaipėdietis.

Apie tolesnius planus G. Markevičius dar neatvirauja – pirma reikia pailsėti. Praėjusiais metais vyras pasiekė du Lietuvos rekordus „Didžiausias elektriniu triračiu asmens su negalia įveiktas atstumas“ – 365 km nuo Klaipėdos iki Vilniaus ir 1149 km aplink Lietuvą. Kelionė aplink Baltijos šalis taip pat bus registruojama kaip rekordas.

**Daugiau informacijos:**

Jaunius Špakauskas

„Bitė Lietuva“ korporatyvinės komunikacijos vadovas

+370 682 66188, [Jaunius.Spakauskas@bite.lt](mailto:Jaunius.Spakauskas@bite.lt)